text: Esbjerg-kører  sikrer sig VM-billet i speedway med slutspurt
  22 oktober 2016 kl. 11.13
  På den sidste omgang i sin semifinale i Molbourne kilede Esbjerg-køreren Niels-Kristian Iversen sig ind  på tredjepladsen og sikrede sig VM-billet.
  Sæsonens sidste speedwaygrandprix i Melbourne i Australien blev yderst dramatisk set med vestjyske øjne.
   
  Trods tredjepladsen i sin semifinale fik Niels-Kristian Iversen akkurat point nok til at slutte i top-otte i den samlede VM-stilling - og dermed endnu en sæson mere i VM-serien.
  Stort tillykke til Niels-Kristian Iversen - @doniversen som nu er tilbage i 2017 SGP-serien #dmusport #speedway #dmufairplay #dkmotorsport
  I semifinalen var danskeren i problemer, men på sidste omgang overhalede han polakken Piotr Pawlicki og fik det vigtige point. Forud for lørdagens grandprix var Niels-Kristian Iversen tre point efter en plads i top-otte.
  Grindsted-køreren Michael Jepsen Jensen deltog som reserve for den skadede Nicki Pedersen og  nåede frem til semifinalen i Australiens grandprix, der blev kørt lørdag formiddag dansk tid, men han sluttede på sidstepladsen i sit heat.  Men reservetjansen i VM-serien har understreget, at Jepsen Jensen stadig kan være med på øverste niveau.
  Der bliver heller ikke plads til Kenneth Bjerre i næste års serie.
  Esbjergenseren skulle håbe, at svenske Frederik Lindgren kørte sig i top otte, fordi han så ville få en VM-billet, fordi han sluttede som nummer fire i finalen i kvalserien efter omkørsel mod netop Lindgren.
  Men svenskeren, som altså er sikret en billet, formåede ikke at hjælpe Kenneth Bjerre.
  
  